**Nacrt prijedloga**

 Na temelju članka 25. stavka 4. Zakona o lokalnoj i područnoj (regionalnoj) samoupravi (Narodne novine 33/01, 60/14, 129/05, 109/07, 36/09, 150/11, 144/12, 123/17, 98/19 i 144/20) i članka 41. točke 2. u vezi s člankom 151.a stavkom 4. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 - pročišćeni tekst), Gradska skupština Grada Zagreba na \_\_. sjednici \_\_\_\_\_\_ 2022., donijela je

**O D L U K U**

**o podnošenju prijedloga i peticija građana**

**1. Opće odredbe**

**Članak 1.**

Ovom se odlukom uređuje način podnošenja prijedloga i peticija građana, odlučivanja o njima i druga pitanja u vezi s podnošenjem prijedloga i peticija građana.

**Članak 2.**

Izrazi koji se upotrebljavaju u ovoj odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

**Članak 3.**

 (1) Građani Grada Zagreba imaju pravo Gradskoj skupštini Grada Zagreba (u daljnjem tekstu: Gradska skupština) predlagati donošenje općeg akta ili rješavanje određenog pitanja iz djelokruga Gradske skupštine te podnositi peticije o pitanjima iz samoupravnog djelokruga Grada Zagreba od lokalnog značenja u skladu sa zakonom, Statutom Grada Zagreba i ovom odlukom.

 (2) O prijedlogu odnosno peticiji koji potpisom podrži najmanje 10% birača upisanih u popis birača Grada Zagreba, Gradska skupština mora raspravljati te dati odgovor podnositeljima najkasnije u roku od tri mjeseca od zaprimanja prijedloga odnosno peticije.

**Članak 4.**

 U smislu ove odluke:

 1. prijedlog je svaki podnesak kojim građani Grada Zagreba predlažu Gradskoj skupštini donošenje općeg akta ili rješavanje određenog pitanja iz djelokruga Gradske skupštine, koji je podnesen u skladu s odredbama ove odluke,

 2. peticija je svaki podnesak kojim građani Grada Zagreba traže raspravu o pitanjima iz samoupravnog djelokruga Grada Zagreba, koji je podnesen u skladu s odredbama ove odluke.

**2. Izjašnjavanje birača o potrebi da s podnese prijedlog ili peticija**

**Članak 5.**

 (1) Ako birači ocijene da postoji potreba za podnošenjem prijedloga ili peticije osnovat će organizacijski odbor za izjašnjavanje birača o potrebi podnošenja prijedloga ili peticije (u daljnjem tekstu: organizacijski odbor).

 (2) Organizacijski odbor ima od 3 do 9 članova.

 (3) Članovi organizacijskog odbora među sobom biraju predstavnika koji predstavlja organizacijski odbor u skladu s odredbama ove odluke.

 (4) Organizacijski odbor osniva se odlukom koja sadrži:

1. naziv prijedloga odnosno peticije
2. naziv organizacijskog odbora
3. datum osnivanja organizacijskog odbora
4. broj članova organizacijskog odbora, njihova imena i prezimena, prebivališta te kontakt podatke
5. ime i prezime, osobni identifikacijski broj (OIB), prebivalište te kontakt podatke predstavnika organizacijskog odbora
6. potpis predstavnika i članova organizacijskog odbora.

 (5) Osim punog naziva organizacijskog odbora, u odluci iz stavka 4. ovog članka može se navesti i njegov skraćeni naziv.

**Članak 6.**

 (1) Organizacijski odbor donosi odluku da se pristupi izjašnjavanju birača o potrebi podnošenja prijedloga ili peticije.

 (2) Odluka iz stavka 1. ovoga članka sadrži:

1. naziv organizacijskog odbora i imena i prezimena predstavnika i članova organizacijskog odbora
2. jasno formuliran prijedlog sa sadržajem općeg akta koji se predlaže donijeti ili pitanje iz djelokruga Gradske skupštine koje se predlaže riješiti s obrazloženjem, ako se pristupa izjašnjavaju birača o potrebi podnošenja prijedloga, odnosno jasno formuliranu peticiju koja sadrži pitanje iz samoupravnog djelokruga Grada Zagreba o kojem se podnosi peticija s obrazloženjem, ako se pristupa izjašnjavaju birača o potrebi podnošenja peticije
3. rok unutar kojeg će se sakupljati potpisi birača koji se izjašnjavaju o potrebi podnošenja prijedloga ili peticije, koji ne može biti duži od 90 dana od dana objave odluke iz stavka 1. ovog članka.

 (3) Odluka iz stavka 1. ovog članka objavljuje se u sjedištima vijeća gradskih četvrti i sjedištima vijeća mjesnih odbora i na mrežnim stranicama Grada Zagreba te na drugi prikladan način prema odluci organizacijskog odbora.

 (4) Odluku iz stavka 1. ovog članka Organizacijski odbor bez odgode dostavlja gradskom upravnom tijelu nadležnom za obavljanje poslova u vezi s vođenjem registra birača.

 (5) Gradsko upravno tijelo iz stavka 4. ovog članka dužno je u roku od tri dana od primitka odluke iz stavka 1. ovog članka posebnim rješenjem utvrditi ukupan broj birača upisanih u popis birača u Gradu Zagrebu na dan koji je navedenom odlukom određen za prvi dan prikupljanja potpisa prema stanju na taj dan u 00:00 sati, kao i izračun deset posto od tog broja, te je to rješenje dužno objaviti na mrežnim stranicama Grada Zagreba na referentni dan i isti dan ga dostaviti organizacijskom odboru.

**Članak 7.**

 Izjašnjavanje birača o potrebi podnošenja prijedloga ili peticije može se održavati na svakom za to prikladnom mjestu u skladu s gradskim propisima.

**Članak 8.**

 (1) Mjesta na kojima će se održavati izjašnjavanje birača moraju biti označena i uočljiva s tim da njihovo označavanje ne smije sadržavati državna obilježja ni obilježja Grada Zagreba.

 (2) Svako mjesto iz stavka 1. ovoga članka mora imati potpisne liste na utvrđenom obrascu iz članka 9. stavka 1. ove odluke.

**Članak 9.**

 (1) Izjašnjavanje birača provodi se na obrascu za prikupljanje potpisa za podnošenje prijedloga ili peticije koji je sastavni dio ove odluke.

 (2) O potrebi podnošenja prijedloga ili peticije mogu se izjašnjavati samo birači upisani u popis birača Grada Zagreba.

 (3) Birač se može izjasniti o potrebi podnošenja istog prijedloga ili peticije samo jednom.

**3. Podnošenje prijedloga i peticije**

**Članak 10.**

 (1) Nakon isteka roka za prikupljanje potpisa birača svi popisi se dostavljaju organizacijskom odboru.

 (2) Organizacijski odbor provjerava je li izjašnjavanje provedeno u skladu s odredbama ove odluke.

**Članak 11.**

 (1) Ako organizacijski odbor utvrdi da se o potrebi podnošenja prijedloga ili peticije izjasnilo deset posto birača od ukupnog broja birača upisanih u popis birača Grada Zagreba, dostavit će predsjedniku Gradske skupštine odluku iz članka 6. ove odluke i sve potpise kojima se dokazuje da je podnošenje prijedloga ili peticije podržao potreban broj birača u roku od 3 dana od dana isteka roka za prikupljanje potpisa.

 (2) Prijedlog i peticija dostavljaju se poštom ili osobnom predajom u pisarnicu Stručne službe Gradske skupštine.

**4. Razmatranje prijedloga i peticije i odlučivanje o njima**

**Članak 12.**

 (1) Gradska skupština će u roku od 30 dana od zaprimanja podnesaka iz članka 11. stavka 1. ove odluke osnovati i imenovati povjerenstvo koje će utvrditi je li prikupljen dovoljan broj pravovaljanih potpisa birača.

 (2) Povjerenstvo iz stavka 1. ovoga članka ima predsjednika i četiri člana. Predsjednik i dva člana imenuju se iz reda skupštinske većine, a dva člana iz reda skupštinske manjine.

 (3) U prebrojavanju potpisa i utvrđivanju njihove ispravnosti sa Povjerenstvom sudjeluje gradsko upravno tijelo nadležno za obavljanje poslova u vezi s vođenjem registra birača.

**Članak 13.**

 (1) Povjerenstvo će podnijeti izvješće o provedenom prebrojavanju i utvrđenom broju pravovaljanih potpisa najkasnije u roku od 20 dana od zaprimanja obrazaca na provjeru.

 (2) Izvješće iz stavka 1. ovog članka sadrži:

1. naziv organizacijskog odbora
2. naziv prijedloga odnosno peticije
3. dan predaje potpisnih lista
4. broj pravovaljanih potpisa birača
5. broj nepravovaljanih potpisa birača
6. završno utvrđenje o tome je li prikupljen potreban broj pravovaljanih potpisa birača ili ne
7. druge činjenice koje povjerenstvo ocijeni bitnim.

 (3) Izvješće iz stavka 1. ovog članka dostavlja se predstavniku organizacijskog odbora i predsjedniku Gradske skupštine.

**Članak 14.**

 (1) Ako su prijedlog odnosno peticija podneseni u skladu s ovom odlukom, predsjednik Gradske skupštine dostavlja prijedlog odnosno peticiju na mišljenje gradonačelniku Grada Zagreba.

 (2) Gradonačelnik je dužan dostaviti mišljenje u roku od 7 dana od dana dostave prijedloga odnosno peticije.

**Članak 15.**

 O prijedlogu odnosno peticiji koji potpisom podrži najmanje 10% birača upisanih u popis birača Grada Zagreba Gradska skupština mora raspravljati te dati odgovor podnositeljima u roku iz članka 3. stavka 2. ove odluke.

**Članak 16.**

 Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**